Käräjäoikeus katsoi päätöksessään, ettei kameravalvonta täyttänyt sille laissa säädettyjä edellytyksiä. Työntekijöiden yksityisyyteen oli puututtu enemmän kuin välttämätöntä.

Kuvituskuva. Tomi Vuokola

Pohjois-Savon käräjäoikeus tuomitsi Pohjois-Savossa toimivan kahvilayrittäjän sakkoihin yksityisyyden suojasta työelämässä annetun lain rikkomisesta.

Aluehallintovirasto kertoo asiasta tiedotteessa.

Tapaus koski kameravalvonnan käyttöä. Kahvilassa oli tallentava kameravalvonta, josta työnantaja oli kertonut työntekijöille. Työnantaja oli kuitenkin jättänyt kertomatta, mitä kamera kuvaa ja missä tilanteissa tallenteita käytetään. Hän ei myöskään kertonut, että kamera välittää ääntä.

Työntekijät olivat huomanneet, että työnantaja tarkkaili heidän työskentelyään työpaikalla kameravalvonnan avulla. Työntekijät kokivat tilanteen ahdistavana, koska työnantaja puuttui heidän työskentelyynsä valvonnasta saatujen havaintojen perusteella.

Työnantajan mukaan valvontaa tehtiin varkauksien estämiseksi.

Käräjäoikeus katsoi päätöksessään, että kameravalvonta ei täyttänyt sille laissa säädettyjä edellytyksiä ja sillä puututtiin työntekijöiden yksityisyyteen enemmän kuin oli välttämätöntä.

Oikeus arvioi, että työnantaja on käyttänyt kameravalvontaa työntekijöiden tarkkailuun työpaikalla, eikä sitä ole käytetty vain työnantajan esiin tuoman varkauksien estämiseksi.

Kahvilayrittäjä tuomittiin 50 päiväsakkoon eli 300 euron sakkorangaistukseen. Lisäksi yrittäjä velvoitettiin korvaamaan työntekijöille korvauksia näiden kokemista oikeuden loukkauksista.

Työntekijöillä oikeus tietää

Työsuojelun vastuualueen ylitarkastaja Auni Miettinen Itä-Suomen aluehallintovirastosta kertoo tiedotteessa, että työnantajalla on oikeus toteuttaa kameravalvontaa esimerkiksi omaisuutensa turvaamiseksi.

Kameroiden kohdentaminen työntekijöiden työpisteisiin on kuitenkin sallittu vain tietyissä, laissa erikseen mainituissa tilanteissa. Kameravalvontaa on lisäksi käsiteltävä yhdessä työntekijöiden kanssa.

– Työntekijöille tulee kertoa mitä kuvataan ja miksi, sekä se milloin ja mihin tarkoitukseen valvontakameroiden kautta saatuja tietoja käytetään, tiedotteessa todetaan.